**OTSUS**

Järvselja 18. juuni 2019 nr EELNÕU

**Loa andmine riigihanke korraldamiseks**

Kohaliku omavalitsuse korralduse seaduse § 6 lg 1, § 22 lg 6; lg 37 ja Kastre Vallavolikogu 23. jaanuari 2018 määruse nr 15 „Kastre vallavara valitsemise kord“ § 19 lg 2 alusel ning tulenevalt kohustusest korraldada õpilaste koolitransporti, Kastre Vallavolikogu

**o t s u s t a b:**

1. Lubada Kastre Vallavalisusele korraldada riigihange „Koolitranspordi teenuse osutamine Kastre vallas“, kestvusega 5 aastat, perioodil 01.09.2019 – 01.09.2024. a.

2. Otsus jõustub teatavakstegemisest.

Mati Möller

Volikogu esimees

**SELETUSKIRI**

**Loa andmine riigihanke korraldamiseks**

Hanke eesmärk on Kastre vallas ühistransporditeenuse pakkumine vastavalt nõudlusele. Ühistransporditeenusena käsitletakse antud hankes kahte kohalikku liinivedu ja õpilaste vedu kahel eraldi liinil.

Vedaja peab kasutama busse, millede sõitjakohtade arv on piisav sõitjate graafikujärgseks häireteta teenindamiseks ning tagama sõitjate teenindamise vastavalt majandus- ja kommunikatsiooniministri 26.05.2004.a määruses nr 141 “Sõitjate bussiliiniveo, bussijuhuveo, taksoveo ja pagasiveo üldeeskiri” ja teede- ja sideministri 07.06.2000.a määruses nr 41 “Teenindustaseme soovituslikud normid avalikule kohalikule liiniveole” esitatud nõuetele.

Kasutatavad bussid peavad vastama sõidukite tehnoseisundile esitatud nõuetele, olema sobivad kasutamiseks kooliõpilaste bussiveoks ja vastama Teede- ja sideministri 18. mai 2001. a määrusele nr 50 „Mootorsõiduki ja selle haagise tehnoseisundile ja varustusele esitatavad nõuded”.

Hankelepingu täitmise kestel ei tohi teenuse osutamiseks kasutatavate busside vanus ületada 15 (viisteist) aastat arvates bussi ehitusaastast.

Pakkujal on kohustus teha Vallavalitsusega igakülgset koostööd õpilasliinide teenuse arendamisel. Vallavalitsus esitab Pakkujale iga-aastaselt hiljemalt 25. augustiks õpilasliinide esialgse sõiduplaani, kellaajad, peatused ning liini pikkused (kilomeetrites). Pakkujal tuleb arvestada asjaoluga, et õpilaste arv, marsruudid ja sõiduplaan muutub igal õppeaastal. Vallavalitsusel on õigus muuta pakkumuse aluseks olnud töömahte vastavalt vajadusele.

Pakkuja on vastutav kõikide tööks vajalike ametkondlike lubade ja kooskõlastuste hankimise eest. Vedaja peab juhinduma oma töös ühistranspordiseadusest ning sõitjate bussiliiniveo, taksoveo ja pagasiveo üldeeskirjast.

Vallavalitsusel on õigus muuta lepingu perioodi jooksul veomahtusid ja veograafikut, teatades sellest vedajale ette vähemalt üks kuu, etteteatamise tähtaeg võib kokkuleppel vedajaga olla ka lühem. Veomahtude oluline suurendamine või vähendamine (üle 20 % kilomeetrite kogumahust) on lubatud vaid kokkuleppel vedajaga. (huviringid, ekskursioonid jne)

Hange korraldatakse avatud hankemenetlusena.

Hanketeade koos hankedokumentidega avaldada Riigihangete Registris ja Kastre valla kodulehel.

Riigihanke eest vastutavaks isikuks määrata abivallavanem.

Ettekandja Tõnu Muru